TMB ดีขึ้นจริงเปล่า?
ถ้าพูดถึงสถานการณ์ของหุ้น TMB หรือ ธนาคารทหารไทย จำกัด (มหาชน) ต้องยอมรับความจริงที่ว่า หุ้นตัวนี้หวือหวาเฉพาะบางช่วงบางจังหวะ ซึ่งเป็นผลมาจากความสามารถในการทำกำไรที่ดีขึ้นในบางจังหวะเวลา ทำให้นักลงทุนกลุ่มต่างๆ เข้ามาไล่ซื้อหุ้นกันอย่างคึกคักแค่ระยะสั้นๆ
7 ม.ค. 2560

สภาแมงเม่า : ดร.สมชาย
 
คุณสุวิทย์ จากบางคอแหลม กรุงเทพฯ เล่าความในใจให้ฟังว่า มีหุ้นอยู่ตัวหนึ่งที่ยังไม่กล้าเข้าซื้อก็คือหุ้น TMB หรือ ธนาคารทหารไทย จำกัด (มหาชน) เพราะทำท่าเหมือนจะขึ้นไปแรงๆ แต่พอผ่านไปสักระยะหนึ่ง ราคาหุ้นกลับอ่อนตัวลงอย่างต่อเนื่อง จึงอยากรู้ว่า ทำไมบางคนยังพูดถึงหุ้นตัวนี้เป็นระยะ อีกทั้งผลการดำเนินงานก็ไม่ค่อยโดดเด่นสักเท่าไหร่ จึงอยากให้อาจารย์ช่วยประเมินสถานการณ์ของหุ้นตัวนี้หน่อยว่า มีอะไรดีขึ้นบ้างครับ
 
ถ้าพูดถึงสถานการณ์ของหุ้น TMB หรือ ธนาคารทหารไทย จำกัด (มหาชน) ต้องยอมรับความจริงที่ว่า หุ้นตัวนี้หวือหวาเฉพาะบางช่วงบางจังหวะ ซึ่งเป็นผลมาจากความสามารถในการทำกำไรที่ดีขึ้นในบางจังหวะเวลา ทำให้นักลงทุนกลุ่มต่างๆ เข้ามาไล่ซื้อหุ้นกันอย่างคึกคักแค่ระยะสั้นๆ
ถึงกระนั้นต้องยอมรับความจริงที่ว่า ในช่วง 3-4 ปีที่ผ่านมา ราคาหุ้นหุ้นแกว่งตัวขึ้นๆ ลงๆ ในกรอบ 1.90-3.10 บาท ซึ่งเป็นช่องทางที่ทำให้นักลงทุนที่ถนัดเล่นเก็งกำไร มองหุ้นตัวนี้เป็นทางเลือกในการลงทุนที่ไม่สามารถมองข้ามไปได้ และผลดังกล่าวก็ทำให้ราคาหุ้นหวือหวาเป็นช่วงๆ นั่นเอง
ประกอบกับผลการดำเนินงานในช่วงเวลาดังกล่าวก็ทำได้ค่อนข้างดี บวกกับตัวเลขกำไรเติบโตอย่างต่อเนื่อง จึงกลายเป็นแรงขับเคลื่อนที่ทำให้ราคาหุ้นยืนทรงตัวเหนือระดับ 2 บาทได้อย่างมั่นคง แต่ราคาหุ้นก็ปรับตัวขึ้นได้ไม่ไกล เพราะตัวเลขกำไรไม่โตตามเป้าที่ตั้งเป้าไว้นั่นเอง
 
(หน่วย : ล้านบาท)
 
นอกจากนี้เมื่อดูจากค่า P/E ที่ระดับ 10.50 เท่า และค่า P/BV ที่ระดับ 1.13 เท่า รวมทั้งมูลค่าทางบัญชีของหุ้นตัวนี้อยู่ที่ระดับ 1.86 บาท เหมือนเป็นการตอกย้ำว่า หุ้นตัวนี้คือดาวเด่นที่นักลงทุนไม่ควรมองข้าม และยังเป็นตัวเลือกที่น่าสนใจอันดับต้นๆ ในจังหวะนี้
ปัญหามีอยู่ว่า ทั้งหมดเป็นการประเมินหุ้นในสภาวะเศรษฐกิจปกติ ไม่ได้มีการชะลอตัวอย่างต่อเนื่องเหมือนเช่นตอนนี้ รวมทั้งบรรยากาศการลงทุนก็ไม่เอื้อให้เข้าลงทุนอย่างเต็มตัว อาจารย์ถึงไม่รู้ว่า TMB จะฝ่าอุปสรรคที่เกิดขึ้นในช่วงนี้ไปอย่างไร
ตรงนี้คือการฉายภาพกว้างๆ ให้เห็นอย่างชัดเจน ส่วนตรงไหนจะดีหรือไม่ดี ก็ดูกันเอาเองนะครับ
เนื่องจากในจังหวะที่นักลงทุนต่างชาติ กองทุนเข้าซื้อหนักๆ อาจารย์ไม่เห็นมีใครมองเรื่องปัจจัยพื้นฐานสักคน เพราะอารมณ์ที่เข้าซื้อหุ้นไม่ยั้งในเที่ยวนี้ มันมาจากความเชื่อที่ว่า เงินทุนไหลกลับเข้ามาลงทุนอีกครั้ง ซึ่งเป็นคนละประเด็นกับสิ่งที่กำลังพูดคุยกันอย่างชัดเจน
…
 

กราฟประกอบคอลมัน์ : Aspen, ราคาปิด ณ วันที่ 6 ม.ค.60